Սարաևոյի գարեջրագործարան

Սարաևոյի գարեջրագործարան (բոսնիերեն՝ Sarajevska pivara SASE: SRPVRK1), ըմպելիքի արտադրության ընկերություն, որը գործում է Բոսնիա և Հերցեգովինայի մայրաքաղաք Սարաևոյում։

Պատմություն 

Գործարանը հիմնադրվել է 1864 թվականին (նրա հին մասնաշենքը ընդգրկված է Բոսնիա և Հերցեգովինայի ազգային հուշարձանների ցանկում)։ Կարճ ժամանակում դարձել է Բոսնիայի առաջատար ձեռնարկություններից մեկը, որի արտադրանքը ոչ միայն հաջողությամբ իրացվել է տեղում, այլև արտահանվել է Չեռնոգորիա, Խորվաթիա, Ալբանիա։ Առաջին համաշխարհային պատերազմի նախօրյակին գործարանի արտադրանքի ծավալը հասել է 116 հազար հեկտալիտրի, 1916 թվականին անցել է 150 հազարի սահմանագիծը։ 1991 թվականին այդ ցուցանիշը կազմել է 784 հազար հեկտալիտր, և Sarajevska pivara-ն դարձել է Հարավսլավիայի Սոցիալիստական Դաշնային Հանրապետության առաջատար ընկերություններից մեկը։

Նրա թողարկած բազմազան արտադրատեսակներից լայն պահանջարկ է վայելում հատկապես բացգույն գարեջուրը։ Այստեղ արտադրվում է նաև ոչ ալկոհոլային գարեջուր, ինչպես նաև գարեջուր կիտրոնի համով՝ «Ռադլեր գարեջուր» անվանումով։ Գործարանի արտադրատեսակներից է գազավորված և առանց գազավորման հանքային ջուրը, որը վաճառքի է հանվում BH20 բրենդի ներքո։ Պահանջարկ են վայելում նաև Swity բրենդի ներքո արտադրված մրգահյութերը։ 2002 թվականից ձեռնարկությունն արտադրում ու իրացնում է նաև զովացուցիչ ըմպելիքներ՝ PepsiCo ապրանքանիշով։

2004 թվականից ընկերության կառավարմամբ գործարկվել է Pivnica HS ռեստորան-փաբը (գարեջրատունը), որը միաժամանակ կարող է սպասարկել 400 հաճախորդի։

2007 թվականին ընկերության եկամուտը կազմել է 76,188 միլիոն փոխարկելի մարկ։

Պատկերասրահ

Ծանոթագրություններ

Արտաքին հղումներ 

 Ընկերության պաշտոնական կայքէջը 

Բոսնիա և Հերցեգովինա
Բոսնիա և Հերցեգովինայի տնտեսություն
Գարեջրագործարաններ